钦定古今图书集成/理学汇编/文学典/第034卷 > 吴均〈高爽 江洪〉
## 钦定古今图书集成/理学汇编/文学典/第034卷 > 吴均〈高爽 江洪〉

按《梁书文学传》：“均字叔庠，吴兴故障人也。家世寒贱，
至均好学有俊才。沈约尝见均文，颇相称赏。天监初，
柳恽为吴兴，召补主簿，日引与赋诗。均文体清拔，有
古气，好事者或敩之，谓为吴均体。建安王伟为扬州，

其书不实，使中书舍人刘之遴诘问数条，竟支离无
对，敕付省焚之，坐免职。寻有敕召见，使撰《通史》，起三
皇，讫齐代，均草《本纪》《世家》。功已毕，唯《列传》未就。普通
元年卒，时年五十二。均注范晔《后汉书》九十卷，著《齐
春秋》三十卷，《庙记》十卷、《十二州记》十六卷，《钱唐先贤
传》五卷，《续文释》五卷，《文集》二十卷。先是有广陵高爽、
济阳江洪、会稽虞骞，并工属文。爽，齐永明中赠卫军
王俭诗，为俭所赏。及领丹阳尹，举爽郡孝廉。天监初，
历官中军临川王参军，出为晋阳令，坐事系治，作《镬
鱼赋》以自况，其文甚工，后遇赦获免，顷之卒。洪为建
阳令，坐事死。骞，官至王国侍郎，并有文集。